Diari Oficial de la Generalitat Valenciana


Sumari del DOGV 8120, del 05-09-2017 (2017/7684)

ORDRE 8/2017, d'1 de setembre, de la Conselleria d'Hisenda i Model Econòmic, per la qual es deroga l'Ordre de 16 de juliol de 2001, de la Conselleria d'Economia, Hisenda i Ocupació, per la qual s'aprova el Pla General de Comptabilitat Pública de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/09/01/8/dof/vci/html**

### Dades del document

Número de DOGV
:   8120

Data del DOGV
:   05-09-2017

Secció del DOGV
:   I. DISPOSICIONS GENERALS

Número del document
:   2017/7684


Data del document
:   01-09-2017

Organisme emissor
:   Conselleria d'Hisenda i Model Econòmic

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Model Econòmic
    * comptabilitat pública
    * hisenda regional
    * legislació

ORDRE 8/2017, d'1 de setembre, de la Conselleria d'Hisenda i Model Econòmic, per la qual es deroga l'Ordre de 16 de juliol de 2001, de la Conselleria d'Economia, Hisenda i Ocupació, per la qual s'aprova el Pla General de Comptabilitat Pública de la Generalitat Valenciana. [2017/7684]  
PREÀMBUL  
  
El procés de creació de la Unió Europea va potenciar la normalització comptable amb l'objecte d'obtindre una informació homogènia i consolidable. A aquest efecte, el Ministeri d'Economia i Hisenda va aprovar, per l'Ordre de 6 de maig de 1994, el Pla General de Comptabilitat Pública, adaptat a les directives europees, com a pla marc per a les administracions públiques. Posteriorment, i mitjançant l'Ordre de 16 de juliol de 2001, de la Conselleria d'Economia, Hisenda i Ocupació, es va aprovar el Pla General de Comptabilitat Pública de la Generalitat Valenciana.  
Mitjançant l'Ordre EHA/1037/2010, de 13 d'abril, es va aprovar el Pla General de Comptabilitat Pública, amb el caràcter de pla comptable marc per a totes les administracions públiques i amb l'objecte d'aconseguir l'adaptació del pla a les normes NIC-SP i a la normativa de la Unió Europea en la matèria, així com de donar resposta a les exigències creixents per a millorar la informació en el sector públic i els principis d'eficàcia i eficiència en la utilització dels recursos públics, incloent en els comptes anuals una informació complementària a la informació financera i pressupostària que permeta afavorir l'adopció racional de decisions.  
D'altra banda, la disposició transitòria segona de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix que mentre no s'aprove l'adaptació del Pla General de Comptabilitat Pública de la Generalitat al que disposa aquesta llei, el contingut i l'elaboració del compte de l'Administració de la Generalitat i dels comptes anuals de les entitats que han d'aplicar els principis i normes de la comptabilitat pública s'ajustarà al que disposa el Pla General aprovat mitjançant l'Ordre de 16 de juliol de 2001, de la Conselleria d'Economia, Hisenda i Ocupació.  
  
Així mateix, el programa per a l'aplicació del compartiment Fons de Liquiditat Autonòmic del Fons de Finançament a Comunitats Autònomes per a l'exercici 2017, estableix el requisit d'adoptar un acord per part de l'òrgan de govern de la Generalitat mitjançant el qual es comprometa a l'adaptació del Pla General de Comptabilitat Pública de la Generalitat Valenciana, en un termini de sis mesos des de l'aprovació de l'Acord de la Comissió Delegada del Govern per a Assumptes Econòmics de 2 de març de 2017, al pla comptable marc aprovat mitjançant l'Ordre EHA/1037/2010, de 13 d'abril.  
Per tot això, a proposta de la Intervenció General de la Generalitat, dins de les iniciatives reglamentàries a tramitar per la Conselleria d'Hisenda i Model Econòmic en el marc del Pla Normatiu de l'Administració de la Generalitat 2017, aprovat per l'Acord del Consell de 17 de febrer de 2017, i en ús de les facultats que em confereix l'article 28 de la Llei 5/1983, de 30 de desembre, de Govern Valencià, i les establides en la Llei 1/2015, de 6 de febrer, d'hisenda pública, del sector públic instrumental i de subvencions  
  
  
DISPOSE  
  
Article únic. Derogació del Pla General de Comptabilitat Pública de la Generalitat Valenciana  
Es deroga el Pla General de Comptabilitat Pública de la Generalitat Valenciana, aprovat mitjançant l'Ordre de 16 de juliol de 2001, de la Conselleria d'Economia, Hisenda i Ocupació, i totes les normes que s'hagen dictat per a desenvolupar-lo.  
  
DISPOSICIÓ ADDICIONAL  
  
Única  
L'aprovació d'aquesta ordre no representa cap despesa, per la qual cosa no té incidència pressupostària.  
  
  
DISPOSICIÓ TRANSITÒRIA  
  
Única  
Mentre que no s'exercisquen les competències normatives previstes en els articles 129.a i 130.1.a, b i c de la Llei 1/2015, de 6 de febrer, d'hisenda pública, del sector públic instrumental i de subvencions, serà d'aplicació la normativa estatal vigent en la matèria com a dret supletori.  
  
  
DISPOSICIÓ FINAL  
  
Única  
Aquesta ordre entrarà en vigor el dia 1 de gener de 2019.  
  
València, 1 de setembre de 2017  
  
El conseller d'Hisenda i Model Econòmic,  
VICENT SOLER I MARCO


Còpia Permalink ELI